**REGLAMENT DEL REGISTRE MUNICIPAL D’ENTITATS I ASSOCIACIONS CIUTADANES**

**Preàmbul**

Ripollet ha comptat des de fa dècades amb un ventall d’entitats i associacions sense ànim de lucre que han dinamitzat i enriquit la vida social, cultural, educativa, recreativa i esportiva del municipi, col·laborant a promoure i fomentar-la.

Després d’anys de vigència del Registre Municipal d’Entitats, l’Ajuntament de Ripollet, amb la voluntat d’afavorir el desenvolupament del teixit associatiu com a instrument fonamental per al bon funcionament democràtic i participatiu del municipi, adequant-lo a les noves realitats, considera necessari aprovar el Reglament del Registre municipal d’entitats i associacions ciutadanes.

La Llei Orgànica 1/2002, de 22 de març, reguladora del Dret a l’Associació, estableix als articles 10 i 24 el deure i el dret d’inscripció de les entitats i associacions al Registre competent, que només podrà denegar-se si no reuneixen els requisits establerts a la mateixa Llei Orgànica.

La llei 11/2023, de 27 de desembre, de foment de l’associacionisme, promou el desenvolupament de polítiques públiques que protegeixin i promoguin les finalitats d’enfortiment comunitari de les associacions, de la resta d’entitats privades sense ànim de lucre i de les plataformes ciutadanes i els grups socials, basades en la participació col·lectiva en projectes comuns, el desenvolupament comunitari, la implantació social en eixos d’actuació diferents i la vocació de canvi i transformació de diversos aspectes de la dinàmica social, principis que contribueixen a construir una societat compromesa, solidària, justa, reflexiva i crítica.

El Decret legislatiu 206/1999, de 27 de juliol, pel qual s’aprova el reglament d’organització i funcionament del Registre d’associacions, dóna compliment i desenvolupa, parcialment, la Llei 7/1997, de 18 de juny, on trobem la regulació amb rang legal del Registre d’associacions: en els articles que formen part del capítol 3 s’enumeren, entre altres prescripcions, el caràcter públic del Registre, els actes que s’hi inscriuen, les funcions del Registre i les responsabilitats en què incorren les persones que actuïn en nom d’una associació no inscrita.

La llei 7/1985, de 2 d’abril, Reguladora de les Bases del Règim Local, estableix a l’article 22.2.d) que correspon al Ple l’atribució de l’aprovació del reglament orgànic i de les ordenances.

L’article 158.4 del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya (LMRLC), disposa que els municipis han d’establir un registre d’associacions propi en el qual s’han d’inscriure totes les entitats i associacions constituïdes per a la defensa dels interessos generals o sectorials dels veïns i veïnes.

Amb l’aprovació d’aquest Reglament local d’acord amb el procediment que preveu l’article 178 de la LMRLC, es regula i organitza l’esmentat Registre, que té com a finalitat dotar a l’Ajuntament d’informació fiable sobre el número d’entitats que actuen en l’àmbit del municipi, la seva tipologia, el número de socis i altres dades que li permetin tenir una imatge fidel de la realitat associativa.

D’altra banda, i d’acord amb el que estableix els articles 232 a 236 del RD 2568/1986, de 28 de novembre, pel que s’aprova el Reglament d’organització, funcionament i règim jurídic de les entitats locals, la inscripció en el Registre comporta per les entitats i associacions el reconeixement d’un seguit d’avantatges i drets com ara rebre subvencions, sempre i quan compleixin amb els requisits específics per a poder rebre-les, utilitzar les instal·lacions municipals, rebre informació de l’Ajuntament i formar part d’òrgans participatius municipals.

L’article 39 de Reglament de Participació de l’Ajuntament de Ripollet, aprovat pel Ple de la corporació, el 28 de gener de 2021, estableix que l’Ajuntament promourà el foment del teixit associatiu i del voluntariat, amb l’objectiu d’enfortir l’associacionisme per desenvolupar polítiques públiques que fomentin aquesta realitat d’arrel comunitària, apostant decididament per afavorir la participació ciutadana en tots els àmbits de la vida i les decisions comunitàries, i per desenvolupar projectes i programes públics que reconeguin la tasca i el valor de les entitats.

Per tot això l’Ajuntament de Ripollet ha elaborat aquest reglament, que tindrà com a finalitat la creació i ordenació del Registre municipal d’entitats i associacions ciutadanes, per tal de donar més amplitud al contingut normatiu del Reglament de Participació de l’Ajuntament de Ripollet, aprovat pel Ple de la corporació, el 28 de gener de 2021, que regula d’una manera incompleta el Registre Municipal d’Entitats.

**Article 1. Objecte**

1. El Registre Municipal d’Entitats i Associacions Ciutadanes té per objecte que l’Ajuntament conegui el nombre d’entitats i associacions del municipi, així com llurs finalitats i representativitat, a fi i efecte de fer possible una política municipal correcte de suport i foment de l’associacionisme i de la participació ciutadana.

2. Concretament, la inscripció de les entitats i associacions en aquest Registre ha de permetre:

* actualitzar de manera permanent i sistemàtica les dades de totes les entitats i associacions del municipi
* conèixer els seus objectius i la seva representativitat
* observar la seva evolució interna i la seva implantació social
* col·laborar de manera generalitzada en la seva projecció i difusió
* propiciar la seva participació activa en els fòrums de participació ciutadana del municipi

**Article 2. Obligatorietat d’inscripció en el Registre**

Les entitats s’han d’inscriure en el Registre Municipal d’Entitats i Associacions Ciutadanes per a l’exercici dels drets reconeguts en aquest Reglament.

És un registre independent de qualsevol altre registre, estatal o autonòmic, en el qual les entitats també hagin de ser obligatòriament inscrites.

Tanmateix, l’Ajuntament podrà acordar la concessió d’una subvenció o ajut econòmic i donar permís per fer ús d’edificis de propietat municipal, a entitats no registrades, quan estigui plenament justificat per la seva excepcionalitat, importància o rellevància social.

**Article 3. Entitats i col·lectius que es poden inscriure**

1. Es podran inscriure en el Registre totes les entitats sense ànim de lucre que estiguin legalment constituïdes, que tinguin el seu domicili social o el seu àmbit d’actuació a Ripollet, l’objecte de les quals sigui la defensa, el foment o la millora dels interessos generals o sectorials de la ciutadania del municipi de Ripollet.

En particular, es podran inscriure les associacions de veïns i veïnes, les de famílies, pare i mares d’alumnes, les entitats culturals, esportives, recreatives, juvenils i de lleure, les de solidaritat, les de l’àmbit de la salut i les de l’àmbit social, les sindicals, empresarials, professionals i qualsevol altra similar.

2. També s’hi podran inscriure les entitats d’àmbit comarcal, autonòmic o estatal legalment constituïdes que disposin d’una seu oficial a Ripollet, i que realitzin activitats adreçades a la defensa, foment o millora dels interessos generals o sectorials dels veïns i veïnes del municipi.

3. Queden exclosos del que estableix els apartats 1 i 2 del present article els partits polítics, les agrupacions d’electors i les coalicions electorals i qualsevol altres entitats que plantegin la seva participació en les eleccions. També quedaran excloses les cooperatives.

4. En cap cas s’acceptarà la inscripció d’entitats i associacions ciutadanes que, directa o indirectament, promoguin, impulsin o fomentin valors i actituds discriminatòries, sexistes, racistes, xenòfobes o violentes en les seves actuacions.

**Article 4. Organització del Registre**

1. El Registre Municipal d’Entitats i Associacions Ciutadanes depèn de la Secretaria General de la Corporació i es gestionarà amb la col·laboració del departament de Participació Ciutadana.

2. El Registre estarà compost d’un fitxer, propietat de l’Ajuntament de Ripollet, que contindrà les dades esmentades en l’article 5 i les corresponents modificacions.

3. Les dades contingudes en el Registre tindran caràcter públic, amb les restriccions que en tot moment contingui la normativa vigent en matèria de protecció de dades de caràcter personal i garantia dels drets digitals.

5. En relació amb les dades que figuren al Registre, l’Ajuntament podrà:

1. Efectuar una classificació funcional de les entitats atenent a la seva naturalesa i finalitats principals. Aquesta classificació és pública, i qualsevol entitat pot demanar-ne la rectificació. En el cas hi hagués alguna controvèrsia puntual en relació a la classificació d’una entitat prevaldrà la que especifiqui el Registre d’Associacions de la Generalitat de Catalunya.

La categories en les que es classifiquen les entitats són:

* Activitat econòmica: promoció econòmica, associacions comercials, d’empresaris, economia social, defensa consumidors, firals.
* Ambientals: d’ecologia i protecció de la natura, defensa i protecció dels animals, energies alternatives, entre d’altres.
* Comunitàries i veïnals: associacions veïnals, de gent gran, d’igualtat, protecció civil, entre d’altres.
* Cultura: associacions culturals des de les vessants artística, tradicional, popular, lingüística, patrimonial, d’oci i lleure, entre d’altres.
* Juvenils: entitats de joves, d’esplais, entre d’altres.
* Drets Civils i Drets Humans: drets econòmics, socials i culturals, accions solidàries, d’ajuda mútua, ajuda humanitària i cooperació, comerç just.
* Educació i Formació: associacions de mares i pares d’alumnes, de famílies, d’estudiants.
* Esport: foment de l’esport, suport i pràctica esportiva, clubs esportius, associacions d’aficionats, entre d’altres.
* Lleure: agrupacions de col·leccionistes, aficionats, grups d’amics, entre d’altres.
* Salut: entitats de prevenció, acompanyament i suport a les persones afectades d’alguna malaltia crònica, diversitat funcional, addiccions, entre d’altres.
* Altres entitats

En el cas de coincidència de les activitats desenvolupades per una entitat o col·lectiu en dues o més categories, prevaldrà la que tingui major incidència o abast, de conformitat als estatuts de l’entitat.

2. Donar tractament informatitzat a les dades

3. Fer ús de les dades generals per fer investigacions, publicacions o estudis referits a la realitat associativa del municipi, d’acord sempre amb la normativa vigent en matèria de protecció de dades de caràcter personal i garantia dels drets digitals.

4. Cedir les dades sempre que la legislació de caràcter general ho permeti o quan una normativa específica així ho exigeixi.

5. Les dades que figuren en el Registre poden ser objecte de certificació únicament als efectes acreditatius de la seva existència. Per tant, els certificats emesos no tenen el caràcter de document públic sinó que acrediten únicament la condició de la inscripció i la naturalesa de l’entitat inscrita.

**Article 5. Inscripció en el Registre**

Les inscripcions es faran a sol·licitud de les entitats i associacions ciutadanes interessades de forma telemàtica (mitjançant certificat digital) i imprès normalitzat de sol·licitud d’alta que haurà de presentar-se via internet al Registre General de l’Ajuntament de Ripollet, aportant la documentació següent:

1. Estatuts reguladors de l’entitat

2. Número d’inscripció en el Registre General d’Associacions corresponent, o en qualsevol altre que sigui preceptiu, o certificació de presentació de la sol·licitud d’inscripció a l’esmentat Registre.

3. Acta fundacional de l’entitat

4. Domicili de la seu social de l’entitat a Ripollet

5. Certificació del número de persones associades

6. Document acreditatiu del Número d’Identificació Fiscal de l’entitat

7. Pressupost de l’any en curs de l’entitat

8. Una relació de tots els ajuts rebuts de qualsevol administració, des de primers d’any

9. Programa d’activitats de l’any en curs de l’entitat

10. Certificat del Secretari/a de l’entitat amb el nom i dades de contacte de les persones que conformen la Junta Directiva i fotocòpia del document d’identitat

11. Autorització de l’entitat a l’Ajuntament per tal que aquest pugui fer difusió pública de l’entitat en els diversos mitjans i canals de comunicació municipal

12. En cas que l’entitat sol·licitant sigui una secció o un grup dins d’una altra entitat, caldrà adjuntar a la sol·licitud la següent documentació:

* Certificat original de l’òrgan directiu, o dels responsables de l’entitat a la qual pertany, reconeixent la delegació de l’entitat principal a l’entitat de Ripollet, amb menció expressa del seu domicili social i de les persones de contacte.
* La documentació enumerada en l’esmentat article

Les dades de les entitats inscrites en el Registre seran tractades d’acord amb la Llei Orgànica 3/2018, de 5 de desembre, de Protecció de Dades Personals i garanties dels drets digitals.

Tanmateix, la sol·licitud d’inscripció al Registre comportarà la utilització pública de les dades que a continuació s’enumeren, quedant les no autoritzades per a ús intern en l’àmbit administratiu.

Seran públiques les següents dades de contacte i d’informació de les entitats:

* Nom de l’entitat
* Categoria classificatòria
* Domicili social
* Telèfon
* Adreça electrònica
* Lloc Web, si en té

D’altra banda, hauran de comptar amb l’autorització expressa per part de l’entitat de fer-les públiques les següents dades:

* Nom i cognoms del President/a
* Nom i cognoms de la persona de contacte de l’entitat
* Breu descripció dels objectius de l’entitat
* Activitats més significatives
* Imatge de l’entitat: logotip, segell, si se’n disposa

Podran incloure’s altres dades que el servei gestor del registre consideri oportunes, sempre que es demani l’autorització a l’entitat per incorporar noves dades.

L’Ajuntament notificarà a l’entitat mitjançant decret que ha estat inscrita i el seu número d’inscripció. A partir d’aquest moment, es considerarà d’alta a tots els efectes.

La denegació de la inscripció haurà de ser sempre motivada i es dictarà previ tràmit d’audiència als interessats, segons disposa l’article 82 de la Llei 39/2015, d’1 d’ octubre.

**Article 6. Modificacions de dades**

1. Les entitats inscrites estan obligades a notificar a l’Ajuntament qualsevol modificació substancial que es produeixi en les dades registrades, mitjançant imprès normalitzat de sol·licitud de modificació de dades, via internet, al Registre General de l’Ajuntament, dins del mes següent al que s’hagi produït l’esmentada variació, i sobretot les dades i documents considerats essencials a efectes d’actualització, i en concret els següents:

* Reforma dels Estatuts de l’entitat o associació
* Canvi de domicili social
* Canvis de càrrecs de representació o direcció
* Dades públiques

2. Totes les entitats i associacions ciutadanes inscrites en el Registre hauran d’actualitzar les seves respectives dades durant el primer trimestre de l’any. En cas de no produir-se modificacions durant l’any anterior, caldrà que ho posin en coneixement conforme l’entitat no ha sofert cap canvi durant aquest període.

3. Per tal de conèixer el seu funcionament, l’Ajuntament podrà requerir a les entitats el seu pressupost i el programa anual d’activitats.

**Article 7. Baixes**

1. Causaran baixa en el Registre les entitats o associacions que incorrin en algun dels supòsits següents:

* La manca de comunicació de les modificacions que afectin les dades que consten en el Registre, en els terminis establerts en aquest reglament.
* La no actualització de dades quan no hagin atès aquest requisit i l’Ajuntament els hi requereixi expressament.
* La pèrdua dels requisits necessaris per accedir al Registre.
* L’incompliment reiterat de l’obligació de les entitats exposada a l’article 6, facultarà a l’Ajuntament per, després de l’audiència prèvia als interessats, donar-la de baixa del Registre, un cop efectuat un requeriment sense que aquest s’hagi complert.

Així mateix, es donaran de baixa en el Registre les entitats i associacions que es dissolguin i les que ho sol·licitin de forma expressa, mitjançant imprès normalitzat de sol·licitud de baixa.

2. La cancel·lació de la inscripció en el Registre es realitzarà mitjançant resolució, prèvia audiència als interessats i suposarà la pèrdua dels drets que els correspondria per la seva inscripció.

**Article 8. Drets i deures de les entitats i associacions ciutadanes.**

Com a elements fonamentals per a la cohesió social d’una comunitat, les entitats són creditores d’un conjunt de drets específics i de suport públic, com també han de complir determinats deures que deriven de la seva responsabilitat social.

1. Drets de les entitats i associacions ciutadanes

Sens perjudici que totes les entitats puguin exercir davant l’Ajuntament les accions i drets previstos a l’ordenament jurídic, les entitats inscrites al Registre poden gaudir, sempre que ho sol·licitin per escrit i de forma expressa, dels drets regulats en el present reglament, sempre subjectes a les condicions i limitacions que imposin les determinacions del present i d’altres reglaments o normes d’ús que els regulin.

1. Accedir a l’ús dels espais i equipaments de titularitat i/o gestió municipal, i de recursos materials i infraestructura de l’Ajuntament.

2. Rebre, mitjançant sistemes telemàtics, publicacions digitals de caràcter periòdic que editi l’Ajuntament, així com altres informacions puntuals que aquest exposi o divulgui, quan siguin d’interès per les entitats.

3. Divulgació en els espais de comunicació municipals (web, guies municipals i agendes d’actes, entre d’altres) previstos per a tal finalitat, sempre que disposi de les dades corresponents per mitjà dels canals habilitats a tal efecte.

4. Formar part del directori d’entitats que es publiqui en els espais de comunicació municipal amb les dades públiques del Registre i les dades i continguts complementaris autoritzats que decideixi la pròpia entitat o associació ciutadana.

5. Participar en les activitats formatives i de capacitació que promogui l’Ajuntament.

6. Participar en els òrgans de participació municipals creats amb la voluntat de fomentar la participació ciutadana en el municipi, d’acord a la reglamentació o norma corresponent.

7. Accedir a les convocatòries públiques de subvencions a entitats. L’Ajuntament podrà subvencionar d’acord amb la normativa vigent, accions que tinguin per objecte el foment d’una activitat pública o interès social o de promoció d’una finalitat pública, així com d’acord al que disposin les bases especifiques reguladores en els diferents àmbits.

8. Sol·licitar en el pagament de les taxes o impostos municipals les exempcions i bonificacions tributàries que estableixi la normativa vigent.

2. Deures de les entitats i associacions ciutadanes

1. Promoure activitats que satisfacin els interessos generals i/o sectorials de la ciutadania de Ripollet.

2. Donar-se a conèixer a la ciutadania en general per tal de fer-la partícip en les seves activitats i oferir els seus serveis.

3. Fomentar la convivència i el civisme a l’espai públic, instal·lacions, equipaments, en especial quan aquests espais siguin utilitzats pels membres de les entitats.

4. Vetllar pel bon funcionament dels serveis municipals.

5. Promoure la participació en el municipi, especialment en el seu àmbit i objecte.

6. Col·laborar en la mesura del possible amb l’Ajuntament quan aquest així ho sol·liciti.

7. Promoure la coordinació amb altres entitats i associacions ciutadanes per dur a terme actes conjunts d’interès públic.

8. Fer constar la col·laboració de l’Ajuntament en la difusió de les seves activitats quan així es produeixi i d’acord a la imatge gràfica normalitzada de l’Ajuntament.

**Article 9. Compromís de l’Ajuntament amb les entitats ciutadanes.**

L’Ajuntament es compromet a aportar mitjans per fer possible la realització dels drets reconeguts a les entitats pel present Reglament, a respectar l’autonomia de les entitats i associacions ciutadanes, a incentivar la formació dels seus membres en matèries d’interès associatiu i a aportar, en la mesura que sigui possible, recursos útils per al conjunt del teixit associatiu.

**DISPOSICIÓ TRANSITÒRIA**

Una vegada entri en vigor aquest Reglament, totes les entitats inscrites en el Registre vigent hauran d’adaptar-se a les prescripcions assenyalades en aquest Reglament.

Per realitzar aquesta adaptació l’Ajuntament informarà a totes les entitats registrades, les quals tindran un període de 6 mesos, a comptar des de la publicació de l’aprovació definitiva del present Reglament.

En cas de no presentar-se la documentació, es donaran de baixa d’acord amb l’article 7 del present Reglament.

**DISPOSICIÓ DEROGATÒRIA**

Es deroga l’article 41, del Reglament de Participació l’Ajuntament de Ripollet, aprovat pel Ple de la corporació el 28 de gener de 2021, que regula el Registre Municipal d’Entitats.

**DISPOSICIONS FINALS**

El present Reglament entrarà en vigor l’endemà de la seva publicació íntegra al Butlletí Oficial de la Província de Barcelona i tindrà vigència indefinida, sempre que no resulti alterat totalment o parcial per una norma de rang igual o superior.

En tot allò no previst en el present reglament li serà d’aplicació, de forma subsidiària, la normativa del règim jurídic de les administracions públiques i del procediment administratiu comú.